Դենիս Հասթերթ

**Ջոն Դենիս Հասթերթ** (, ), 1999-2007 թվականներին ԱՄՆ Կոնգրեսի Ներկայացուցիչների պալատի նախկին խոսնակ, ԱՄՆ հանրապետական կուսակցության ներկայացուցիչ։ 1986-2007 թվականներին Պալատի անդամ, մինչ այդ՝ 1980-1986 թվականներին Իլինոյս նահանգի Ներկայացուցիչների պալատի անդամ։

## Կենսագրություն
Ջոն Դենիս Հասթերթը ծնվել է 1942 թվականի հունվարի 2-ին Իլինոյս նահանգի Օրորա քաղաքում։

1964 թվականին ստացել է բակալավրի աստիճան Ուիթոնի քոլեջում, որտեղ սովորել է տնտեսագիտություն։ 1967 թվականին ավարտել է Հյուսիսային Իլինոյսի համալսարանը՝ ստանալով մագիստրոսի աստիճան «կրթության փիլիսոփայություն» մասնագիտությամբ։

16 տարի աշխատել է Իլինոյս նահանգի Ռոքվիլ քաղաքի միջնակարգ դպրոցում որպես ուսուցիչ, դասավանդելով պատմություն և քաղաքական կարգ: Միաժամանակ մարզել է ըմբշամարտի և ֆուտբոլի դպրոցական թիմեր։ 1976 թվականին այս ոլորտում հաջողությունների համար Իլինոյս նահանգը Հասթերթին շնորհել է տարվա մարզչի կոչում։

1980-1986 թվականներին Իլինոյս նահանգի Ներկայացուցիչների պալատի անդամ, հանդես է եկել օրենսդրական նախաձեռնություններով՝ երեխաների իրավունքների պաշտպանության, գույքահարկի բարեփոխումների, կրթության և տնտեսության զարգացման ոլորտներում։

1986 թվականին Հասթերթն ընտրվել է ԱՄՆ Կոնգրեսի Ներկայացուցիչների պալատի անդամ։ 1994 թվականից զբաղեցրել է կուսակցության կազմակերպչի առաջին տեղակալի պաշտոնը։

1999 թվականին դարձել է Ներկայացուցիչների պալատի խոսնակ։ Այդ պաշտոնում Հասթեթրն հանդես է եկել հանրապետականների և դեմոկրատների միջև խորհրդարանական համագործակցության օգտին և հրապարակել է «առողջ բանականության ծրագիրը», որը ներառում էր հարկերի կրճատում, կրթության, սոցիալական պաշտպանության և առողջապահության համակարգի զարգացում, ինչպես նաև ազգային պաշտպանության ամրապնդում։

2004 թվականին Կոնգրեսի միջանկյալ ընտրություններում հանրապետականների հաղթանակից հետո Հասթերթը կրկին համագործակցության կոչ է արել դեմոկրատներին, սակայն այդ կոչն արհամարվել է։ Կոնգրեսի ստորին պալատում Հասթերթի նախագահության շրջանը նշանավորվել է միջկուսակցական լարվածության զգալի սրմամբ։ Հասթերթը դարձել է առաջին խոսնակը, որը բացահայտորեն հանդես է եկել ոչ ֆորմալ «Հասթերթի կանոնով», ըստ որի՝ մեծամասնության կուսակցության կոնգրեսականները չեն կարող աջակցել փոքրամասնության կուսակցության օրինագծերին, եթե դրանց չի աջակցում իրենց խմբակցության մեծամասնությունը:

2006 թվականին Հասթերթը հայտնվել էր լոբբիստ Ջեք Աբրամոֆի շուրջ կոռուպցիոն սկանդալի մեջ։ Բացի այդ, Հասթերթին մեղադրել են պաշտոնական դիրքի չարաշահման մեջ՝ ֆինանսական շահի նպատակով։

2006 թվականի նոյեմբերի 7-ի միջանկյալ ընտրությունների արդյունքներով ամերիկյան Կոնգրեսի երկու պալատների նկատմամբ վերահսկողությունը ստացել է Դեմոկրատական կուսակցությունը։ Հասթերթը հրաժարվել է նոր գումարման Ներկայացուցիչների պալատում փոքրամասնության առաջնորդի պաշտոնի հավակնություններից, որի աշխատանքը սկսվելու էր 2007 թվականի հունվարին։ Պալատի խոսնակի պաշտոնում Հասթերթին հունվարի 4-ին փոխարինել է դեմոկրատ Նենսի Փելոսին։ Նշվում էր, որ Հասթերթը Ներկայացուցիչների պալատի խոսնակի պաշտոնը զբաղեցրել է ավելի քան յոթ տարի, ավելի երկար՝ քան Հանրապետական կուսակցության որևէ այլ ներկայացուցիչ։

2007 թվականի օգոստոսին Հասթերթը հայտարարել Է կոնգրեսականի կարիերան ավարտելու մտադրության մասին, նույն թվականի նոյեմբերին վաղաժամ հրաժարվել է իր պաշտոնից Ներկայացուցիչների պալատում։

Հասթերթն ամուսնացած է, ունի երկու որդի։

## Ծանոթագրություններ

Կատեգորիա:ԱՄՆ-ի քաղաքական գործիչներ